NER ติดโผ “FTSE Micro Cap” ลุ้นฟันด์โฟลว์ไหลเข้า-ตั้งเป้ารายได้ปี 62 โต 30%
NER ติดโผ “FTSE Micro Cap” ลุ้นฟันด์โฟลว์ไหลเข้า-ตั้งเป้ารายได้ปี 62 โต 30%
NER ติดโผ “FTSE Micro Cap” ลุ้นฟันด์โฟลว์ไหลเข้า-ตั้งเป้ารายได้ปี 62 โต 30%
27 พ.ค. 2562

ผู้สื่อข่าวรายงานว่า ดัชนีฟุตซี่ ประกาศผลการทบทวนรายชื่อหลักทรัพย์ชุดใหม่ที่จะใช้ในการคำนวณในวันที่ 21 มิ.ย.2562 โดยพบว่า FTSE Micro Cap มีหุ้นไทยเข้า 5 บริษัท คือ บริษัท นอร์ทอีส รับเบอร์ จำกัด (มหาชน) หรือ NER, บริษัท ทีคิวเอ็ม คอร์ปอเรชั่น จำกัด (มหาชน) หรือ TQM,บริษัท บีจี คอนเทนเนอร์ กล๊าส จำกัด (มหาชน) หรือ BGC,บริษัท โรงพยาบาลพระรามเก้า จำกัด (มหาชน) หรือ PR9, ทรัสต์เพื่อการลงทุนในสิทธิการเช่าอสังหาริมทรัพย์ เอส ไพรม์ โกรท หรือ SPRIME
ทั้งนี้ นายชูวิทย์ จึงธนสมบูรณ์ ประธานเจ้าหน้าที่บริหาร NER กล่าวว่า บริษัทคาดกำไรสุทธิไตรมาส 2/62 จะเติบโตกว่าระดับ 47.4 ล้านบาทในช่วงเดียวกันของปีก่อน เป็นไปตามยอดขายที่เติบโต โดยตั้งเป้ายอดขายที่ 22,000 ตัน/เดือน ขณะที่มองแนวโน้มราคายางก็เป็นช่วงขาขึ้น ซึ่งราคาน่าจะไม่ต่ำกว่า 50 บาท/กิโลกรัม
โดยบริษัทยังคงเป้ารายได้ปีนี้จะเติบโตเป็น 13,500 ล้านบาท เพิ่มขึ้นประมาณ 30% จากปีก่อน 10,084.01 ล้านบาท โดยไตรมาส 1/62 ทำได้แล้ว 3,038 ล้านบาท เป็นไปตามปริมาณคำสั่งซื้อที่เพิ่มขึ้นทั้งในประเทศและต่างประเทศ ซึ่งปัจจุบันมีคำสั่งซื้อล่วงหน้ารองรับไปจนถึงเดือนส.ค.62 ขณะเดียวกันก็คงเป้าการผลิตปีนี้เพิ่มขึ้นเป็น 260,000 ตัน จากปีก่อนอยู่ที่ 210,000 ตัน แบ่งเป็น โรงงานเดิม 230,000 ตัน และโรงงานใหม่ RSS Compound 30,000 ตัน หรือคิดเป็นอัตราการใช้กำลังการผลิตในปีนี้ที่ 70-80%
นอกจากนี้ บริษัทคาดได้รับคำสั่งซื้อจากลูกค้าจีนรายเดิม ที่ขยายฐานการผลิตเข้ามาในประเทศไทยในช่วงไตรมาส 2/63 ซึ่งจะทำให้ได้รับคำสั่งซื้อเข้ามาเพิ่มขึ้น หรือประมาณ 3,000 ตัน/เดือน จากเดิมที่มีการส่งออกสินค้าให้กับลูกค้ารายดังกล่าวที่ 1,800 ตัน/เดือน แต่อย่างไรก็ตามก็จะส่งผลต่อสัดส่วนยอดขายในประเทศปรับตัวขึ้น จากเดิมที่มีสัดส่วนยอดขายในประเทศอยู่ที่ 60% และส่งออก 40%
สำหรับความคืบหน้าการก่อสร้างโรงงานผลิตยางแท่ง (STR20) มูลค่า 40 ล้านบาท คาดว่าสิ้นเดือน มิ.ย.นี้ จะดำเนินการก่อสร้างได้ และน่าจะเริ่มการผลิตได้ในไตรมาส 1/63 ซึ่งยังคงเป็นไปตามแผนงานที่วางไว้ ส่วนโรงไฟฟ้าไบโอแก๊ส กำลังการผลิตรวม 4 เมกะวัตต์ แบ่งเป็น 2 เฟส แห่งละ 2 เมกะวัตต์  โดยในเฟสที่ 1 อยู่ระหว่างทดสอบการเดินเครื่อง คาดว่าแล้วเสร็จได้สิ้นเดือนมิ.ย.นี้ และจะเริ่มดำเนินการในเฟสที่ 2 ในการติดตั้งเครื่องจักรในเดือน ส.ค.นี้ คาดว่าจะเดินเครื่องการผลิตได้ในเดือน เม.ย.63 อย่างไรก็ตามโรงไฟฟ้าดังกล่าวดำเนินการเพื่อลดภาระต้นทุนค่าไฟฟ้าภายในโรงงานปีละ 60 ล้านบาท
อนึ่ง บล.โนมูระ พัฒนสิน ระบุในบทวิเคราะห์ (27 พ.ค.62) ว่า FTSE Rebalance ได้ประกาศรายชื่อหุ้นเข้าออกใหม่เมื่อวันที่ 24 พ.ค.ที่ผ่านมา โดยมี 4 หุ้น ที่ได้เข้าคำนวณใน FTSE All-World รอบนี้ ได้แก่ บริษัทจากประเทศจีน 2 บริษัท ได้แก่ Tongchen-Elong Holding, และ WuXi AppTec  อีกทั้ง Credicorp จากสหรัฐอเมริกา ขณะที่บริษัท โอสถสภา จำกัด (มหาชน) หรือ OSP ติด 1 ใน 4 หุ้นที่ได้เข้าใหม่รอบนี้
ด้าน FTSE Small Cap มีหุ้นไทยเข้า 1 บริษัทคือ กองทุนรวมโครงสร้างพื้นฐานเพื่ออนาคตประเทศไทย หรือ TFFIF
ขณะที่ FTSE Micro Cap มีหุ้นไทยเข้า 5 บริษัท คือ บริษัท นอร์ทอีส รับเบอร์ จำกัด (มหาชน) หรือ NER , บริษัท ทีคิวเอ็ม คอร์ปอเรชั่น จำกัด (มหาชน) หรือ TQM , บริษัท บีจี คอนเทนเนอร์ กล๊าส จำกัด (มหาชน) หรือ BGC , บริษัท โรงพยาบาลพระรามเก้า จำกัด (มหาชน) หรือ PR9 , ทรัสต์เพื่อการลงทุนในสิทธิการเช่าอสังหาริมทรัพย์ เอส ไพรม์ โกรท หรือ SPRIME โดยจะมีผล 21 มิ.ย. 2562